HR Službeni list Europske unije C 111/29

Obavijest o pokretanju ispitnog postupka o zaštitnim mjerama u vezi s uvozom proizvodâ od čelika

(2018/C 111/10)

Na temelju informacija kojima Europska komisija („Komisija”) trenutačno raspolaže, kao i na temelju postojećih mjera nadzora (1), utvrđeno je da je uvoz određenih proizvoda od čelika u zadnje vrijeme znatno porastao, što upućuje na postojanje dostatnih dokaza da su zbog takvoga kretanja uvoza potrebne zaštitne mjere. Stoga je Komisija odlučila po službenoj dužnosti pokrenuti ispitni postupak o zaštitnim mjerama na temelju članka 5. Uredbe (EU) 2015/478 Europskog parlamenta i Vijeća (2) i članka 3. Uredbe (EU) 2015/755 Europskog parlamenta i Vijeća (3).

1. PROIZVODI IZ ISPITNOG POSTUPKA

Proizvodi koji su predmet ovog ispitnog postupka jesu određeni proizvodi od čelika („predmetni proizvodi”). Predmetni proizvodi navode se u Prilogu I. ovoj Obavijesti zajedno s oznakama KN u koje su trenutačno razvrstani. Te oznake KN navedene su samo u informativne svrhe.

2. POVEĆANJE UVOZA I ŠTETA

Informacije koje su Komisiji trenutačno dostupne upućuju na to da se ukupni uvoz predmetnih proizvoda povećao sa 17,8 milijuna tona na 29,3 milijuna tona u razdoblju 2013.–2017. Uvoz predmetnih proizvoda povećao se za otprilike 65 % u razdoblju od 2013. do 2016. Do glavnog povećanja došlo je 2015. te posebno 2016., kad je uvoz dosegnuo 28,6 milijuna tona. Uvoz predmetnih proizvoda otada se zadržao na znatno visokoj razini. Osim toga, uvoz svakog od predmetnih proizvoda u zadnje vrijeme bilježi iznenadna, znatna i nagla povećanja u apsolutnom smislu. Nadalje, Komisija napominje da se ukupni uvoz predmetnih proizvoda povećao i u relativnom smislu, tj. povećao se sa 7,3 % na 11,6 % kad je riječ o proizvodnji te s 12,2 % na 17,6 % kad je riječ o potrošnji. U oba su slučaja povećanja zabilježena tijekom razdoblja 2014.–2016., nakon čega se uvoz zadržao na relativno visokoj razini. Čini se da je povećanje uvoza rezultat nepredviđenih okolnosti, kao što su globalni višak kapaciteta u proizvodnji čelika i trgovinske mjere koje je u tom kontekstu donio niz trećih zemalja posljednjih godina.

Dovoljno dokaza pokazuje i da su količina i cijene uvezenih proizvoda uzrokovale ili bi mogle uzrokovati znatno ukupno pogoršanje položaja Unije, na temelju ekonomskih pokazatelja iz članka 9. Uredbe (EU) 2015/478 i članka 6. Uredbe (EU) 2015/755. Konkretno, ti dokazi upućuju na to da je uvoz predmetnih proizvoda u slučaju nekih kategorija proizvoda među ostalim negativno utjecao na tržišne udjele proizvođačâ iz Unije. Osim toga, uvozne su cijene tijekom čitava navedenog razdoblja bile niže od prodajnih cijena industrije Unije. To je stvorilo znatan pritisak na prodajne cijene industrije Unije, što je dovelo do negativne odnosno niske razine dobiti. Kad je riječ o nekim predmetnim proizvodima, iako se čini da se financijska situacija u 2017. poboljšala, njihov je položaj i dalje krhak i osjetljiv na dodatno povećanje uvoza, koje se čini neizbježno s obzirom na kontekst općeg viška kapaciteta u industriji čelika, rastući broj mjera trgovinske zaštite koje su donijele treće zemlje u pogledu proizvodâ od čelika te nedavne mjere koje su donijele Sjedinjene Američke Države na temelju odjeljka 232. Ispitnim postupkom ispitat će se situacija u pogledu predmetnih proizvoda, uključujući pojedinačne situacije za svaku kategoriju proizvoda, na temelju, među ostalim, najnovijeg razvoja događaja, primjerice preusmjeravanja trgovine zbog mjera koje je donio SAD.

3. POSTUPAK

Nakon što je, po obavješćivanju država članica, utvrdila da postoje dostatni dokazi koji opravdavaju pokretanje ispitnog postupka, Komisija pokreće ispitni postupak na temelju članka 5. Uredbe (EU) 2015/478 i članka 3. Uredbe (EU) 2015/755.

Ispitnim postupkom utvrdit će se uvoze li se predmetni proizvodi, kao rezultat nepredviđenih okolnosti, u Uniju u tako znatno povećanim količinama i/ili pod takvim uvjetima da to uzrokuje ili bi moglo uzrokovati ozbiljnu štetu proizvođačima iz Unije koji proizvode istovjetne ili izravno konkurentne proizvode.

3.1. Podnesci, odgovori na upitnike i korespondencija

Kako bi prikupila informacije koje smatra potrebnima za ispitni postupak, Komisija će poslati upitnike poznatim proizvođačima iz Unije koji proizvode istovjetne ili izravno konkurentne proizvode te svim poznatim udruženjima takvih proizvođača. Ispunjeni upitnici moraju se dostaviti Komisiji u roku od 21 dana od datuma njihova slanja.

Sve zainteresirane strane, uključujući proizvođače izvoznike, uvoznike i korisnike predmetnih proizvoda te njihova udruženja, pozivaju se da iznesu svoja mišljenja u pismenom obliku te dostave informacije i popratne dokaze. Primjedbe u slobodnom obliku moraju se dostaviti Komisiji u roku od 21 dana od datuma objave ove Obavijesti u Službenom listu Europske unije. Zainteresirane strane mogu kontaktirati s Komisijom, po mogućnosti elektroničkom poštom, odmah ili najkasnije u roku od 15 dana od objave ove Obavijesti u Službenom listu Europske unije, kako bi joj se javile i zatražile upitnik. Ispunjeni upitnici moraju se dostaviti Komisiji u roku od 21 dana od datuma njihova slanja.

Mišljenja i informacije koji se dostave nakon navedenih datuma ne moraju se uzeti u obzir.

3.2. Upute za dostavu podnesaka i ispunjenih upitnika te korespondenciju

Informacije dostavljene Komisiji ne smiju podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

Svi podnesci, uključujući informacije koje se traže u ovoj Obavijesti, ispunjene upitnike i korespondenciju zainteresiranih strana za koje se zahtijeva povjerljivo postupanje, moraju imati oznaku „Limited” (ograničeno) (1). Strane koje podnose informacije tijekom ovog ispitnog postupka pozivaju se da obrazlože svoj zahtjev za povjerljivo postupanje.

Kako bi se svim zainteresiranim stranama osiguralo primjereno ostvarivanje prava na obranu tijekom ispitnog postupka, stranke koje dostavljaju informacije s oznakom „Limited” (ograničeno) dužne su dostaviti sažetke tih informacija u verziji koja nije povjerljiva s oznakom „For inspection by interested parties” (na uvid zainteresiranim stranama). Sažeci trebaju biti dovoljno detaljni da se može razumjeti bit informacija koje su dostavljene kao povjerljive. Ako strana koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene razine kvalitete, te se informacije ne moraju uzeti u obzir.

Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji se moraju dostaviti na CD-ROM-u ili DVD-u osobno ili preporučenom poštom.

Uporabom e-pošte zainteresirane strane izražavaju svoju suglasnost s pravilima koja se primjenjuju na elektroničke podneske iz dokumenta „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenog na web-mjestu Glavne uprave za trgovinu:

http://trade.ec.europa.eu/doclib/docs/2011/june/tradoc_148003.pdf

Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.

Adresa Komisije za korespondenciju:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË Adresa e-pošte: TRADE-SAFEGUARD-STEEL@ec.europa.eu

3.3. Saslušanja

Na temelju članka 5. Uredbe (EU) 2015/478 i članka 3. Uredbe (EU) 2015/755 sve zainteresirane strane mogu također od Komisije zatražiti saslušanje u roku od 21 dana od datuma objave ove Obavijesti u Službenom listu Europske unije.

4. UVID U INFORMACIJE

Zainteresirane strane koje su iznijele svoja stajališta ili dostavile informacije ili zatražile saslušanje u skladu s člankom 5. Uredbe (EU) 2015/478 i člankom 3. Uredbe (EU) 2015/755, kao i predstavnici zemalja izvoznica, mogu, na pisani zahtjev, dobiti uvid u sve informacije koje su Komisiji stavljene na raspolaganje u vezi s ispitnim postupkom, osim u interne dokumente koje su sastavila tijela Unije ili njezinih država članica, pod uvjetom da su te informacije bitne za iznošenje njihovih argumenata te da nisu povjerljive u smislu članka 8. Uredbe (EU) 2015/478 ili članka 5. Uredbe (EU) 2015/755 te da ih Komisija upotrebljava u ispitnom postupku. Zainteresirane strane koje su se javile mogu Komisiji dostaviti svoja stajališta o tim informacijama i ta se stajališta mogu uzeti u obzir ako su potkrijepljena dostatnim dokazima.

5. NESURADNJA

Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi se mogu donijeti na temelju raspoloživih podataka u skladu s člankom 5. Uredbe (EU) 2015/478 i člankom 3. Uredbe (EU) 2015/755. Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci.

6. SLUŽBENIK ZA SASLUŠANJE

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije. Službenik za saslušanje ispituje zahtjeve za pristup dokumentaciji predmeta, sporove povezane s povjerljivošću dokumenata, zahtjeve za produljenje rokova i zahtjeve trećih osoba za saslušanje. Službenik za saslušanje može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoja prava na obranu.

Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije.

Osim toga, službenik za saslušanje omogućit će saslušanje strana kako bi one mogle iznijeti svoja stajališta i protuargumente, među ostalim o pitanjima povezanima s povećanjem uvoza, štetom, uzročno-posljedičnom vezom i interesom Unije.

Dodatne informacije i podatke za kontakt zainteresirane strane mogu pronaći na web-stranicama službenika za saslušanje na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/

7. VREMENSKI OKVIR ISPITNOG POSTUPKA

Utvrdi li da su mjere potrebne, Komisija donosi potrebne odluke u skladu s poglavljem V. Uredbe (EU) 2015/478 odnosno Uredbe (EU) 2015/755, najkasnije devet mjeseci od datuma pokretanja ispitnog postupka, osim u slučaju izvanrednih okolnosti, kad se rok može produljiti za najviše dva mjeseca. Ako se rok produljuje, Komisija objavljuje obavijest u Službenom listu Europske unije u kojoj navodi trajanje produljenja i sažetak razlogâ za produljenje.

8. OBRADA OSOBNIH PODATAKA

Osobni podaci prikupljeni u ovom ispitnom postupku obrađuju se u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (4).

(1) Provedbena uredba Komisije (EU) 2016/670 od 28. travnja 2016. o uvođenju prethodnog nadzora Unije uvoza određenih proizvoda od željeza ili čelika podrijetlom iz određenih trećih zemalja (SL L 115, 29.4.2016., str. 37.).

(2) Uredba (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (SL L 83, 27.3.2015., str. 16.).

(3) Uredba (EU) 2015/755 Europskog parlamenta i Vijeća od 29. travnja 2015. o zajedničkim pravilima za uvoz iz određenih trećih zemalja (SL L 123, 19.5.2015., str. 33.).

(1) Dokument s oznakom „Limited” dokument je koji se smatra povjerljivim u skladu s člankom 8. Uredbe (EU) 2015/478, člankom 5. Uredbe (EU) 2015/755 i člankom 3.2. Sporazuma WTO-a o zaštitnim mjerama. To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(4) SL L 8, 12.1.2001., str. 1.